גלריה אלפרד, תל אביב

טבע שני

גוני חרל"פ ועופרי מרום

2.3 - 31.3.2017

גוני חרל"פ ועופרי מרום יוצרות ייצוגים של צמחיה מקומית, ודרכם עוסקות בתרבות ובסביבה, ביחסי חוץ-פנים ובמעגל החיים.

מרום מתבוננת בצמחי בר חד עונתיים ומנציחה אותם בפעולה ציורית ברגע מכריע על סף מותם. היא נותנת במה לשולי, האישי והתרבותי, לעודף לכאורה, ומציירת עשבים שוטים אשר חלפו על פניה במהלך נסיעה יום יומית. את הרושם שהותירו הצמחים הפשוטים הנאחזים באדמת בור ובצידי דרכים מאובקות, היא מתרגמת בציור אקספרסיבי ומתוך הזכרון, על גבי בדים ומשטחי עץ. עבודותיה הן עדות לארעי ולשכוח.

חרל"פ עוטפת בגומי צמחי נוי נפוצים, הנתונים בשלבי התפתחות שונים. עבודתה מייצרת מופע חישל מחזוריות המגלם בתוכו צמיחה וקמילה גם יחד. היא מבקשת להשתמש בפעולת האמנות כאפשרות לשינוי טבע הדברים תוך כדי תנועה. כך היא מגלגלת מחדש את גורלו של עץ הגומי אשר מוצף במיציו וחונט את עצמו לחיים\למוות, כאקט חתרני נגד פעולת התרבות אך גם כפעולה אמנותית המשבשת את מהלך הטבע. בעבודתה היא מציגה טריטוריות גנריות- בריכה, חממה, תחנת מעבר.

התערוכה המשותפת לשתיהן בגלריה אלפרד, מתקיימת בין מרחבי הטבע היבשים לבין מרחבים לחים, מתורבתים ומהונדסים: סביבות בעלות זיקה, המעלות הרהור אודות החיים ושאלות מורכבות על זמן, מקום וזהות. המפגש ביניהן בחלל הוא חיבור בין הצבת ציור למיצב פיסול מותאם מקום, וגם מפגש אישי אשר דן במושגי יופי בר חלוף, בהזדקנות, ברצון לעצור את התנועה ולהקפיא את הרגע.

ליווי תערוכה ואוצרות: **איילת השחר כהן**